- Ezekyele
- <
- 1
- >

Dibuku ya
EZEKYELE
NKOTOLO
Ezekyele vwandaka mumbikudi, yandi vwandaka mpe nganga-Nzambi, nkumbu ya yandi zola kutuba ti «Yave ke kindisaka.» Yandi vwandaka zinga kintwadi na bantu ya Isayeli, yina ba bakaka mpe ba nataka na ngolo kuna na Babilone na mvula ya makumi tanu na bankama yivwa na nsambwadi (597) ntete Yesu-Klisto kubutuka. Yandi salaka kisalu ya mumbikudi na bamvula makumi zole na zole. Yandi vwandaka zonzila na yina me tadila bantu yina vwandaka na Babilone mpe bayina bikanaka kuna na Yelusalemi. Yandi vwandaka bikula ntete ba mwangisa Yelusalemi na yinsi ya Yuda mpe na manima ya kumwangisa Yelusalemi. Mambu mpe balumoni ya yandi ke na kuzonzila mfundusu, kivuvu, kutunga dyaka yinsi mpe samu ti bantu kusoba bantima ya bawu. Mutindu Yave tubaka yawu: «Mu ke pesa beno ntima ya malu-malu mpe Mpeve ya malu-malu, mu ke katula na beno, ntima ya ngolo yina kele mutindu ditadi, mu ke pesa beno ntima ya musuni» (Eze 36.26).
Dibuku yayi ya Ezekyele kele ya kukabuka na bandambu tanu.
Na ndambu ya ntete (Eze 1–3), Ezekyele me kuzwa lumoni ya Yave mpe Yave me bokila yandi na kuvwanda mumbikudi.
Na ndambu ya zole (Eze 4–24), Ezekyele me samuna mambu mingi ya mpasi samu na bantu ya Yuda. Bawu ke kuzwa kitumbu samu ti bawu me tumama ve na Yave.
Na ndambu ya tatu (Eze 25–32), Ezekyele ke na kutuba na bayinsi yina kele pene-pene na bantu ya Yuda mpe yandi ke na kuzabisa bawu na yina me tadila mfundusu ya Yave.
Na ndambu ya yiya (Eze 33-39), Ezekyele me kuwa yimeni ti ba me zunga Yelusalemi, na mbala yayi bambikululu ke kindisa bantu. Yave ke lemvokila bantu ya yandi. Yave ke nunga bambeni ya Isayeli na ya Yuda mpe yandi ke vutula bawu na yinsi ya bawu.
Na ndambu ya tanu (Eze 40–48), yawu ke na kuzonzila lumoni yina Ezekyele kuzwaka na yina me tadila Yinzo ya malu-malu ya Yave. Ezekyele vwandaka na kiminu ya kulutila, mambu yina yandi vwandaka zonzila, yandi vwandaka kuzwa yawu na balumoni mpe na bidimbu. Ntangu Yave vwandaka tuba na Ezekyele, yandi vwandaka bokila yandi «Mwana ya Muntu.» Na dibuku yayi, Mpeve ya Yave ke na kubaka kisika ya mfunu mingi, Mpeve zola mpe kutuba mupepe, kiwumunu. Mambu yina Ezekyele vwandaka tuba, yandi vwandaka tatamana na kulomba na bantu na kusoba bantima ya bawu. Yandi vwandaka tuba na bawu ti, konso muntu ke kuzwa kitumbu samu na masumu ya yandi. Kasi Yave ke pesa luzingu ya malu-malu na bantu ya yandi.
Dibuku yayi lenda kukabuka mutindu yayi:
- Yave bokilaka Ezekyele (Eze 1–3).
- Yelusalemi mpe yinsi ya Yuda ke mwangana (Eze 4–24).
- Yave ke fundisa bayinsi ya nkaka (Eze 25–32).
- Yave me pesa bansilulu na bantu ya yandi na kutunga dyaka yinsi (Eze 33–37).
- Ba ke nunga Ngonge (Eze 38–39).
- Yave ke bongisa dyaka Yinzo ya yandi mpe yinsi (Eze 40–48).
1
Lumoni ya ntete ya nkembo ya Yave
1 Na kilumbu ya tanu ya ngonda ya yiya, na mvula ya makumi tatu ya luzingu ya munu, mu vwandaka na kati ya lutangu ya nkonga ya bantu yina ba nataka na ngolo na yinsi ya nzenza. Beto vwandaka pene-pene ya nzadi ya Kebale. Mu talaka mazulu fungukaka mpe mu kuzwaka balumoni yina katukaka na Nzambi. 2 Kilumbu yango ya tanu, ni kilumbu yina ntinu Yoyakime lungisaka bamvula tanu kubanda kilumbu yina ba nataka yandi na ngolo na yinsi ya nzenza. 3 Kuna na yinsi ya ba-Kalede, pene-pene ya nzadi ya Kebale, mambu ya Yave kuminaka Ezekyele, mwana ya nganga-Nzambi Buzi. Ni kuna Yave tentikaka yandi diboko.
4 Mu talaka: kitembo mosi ya ngolo katukaka na node mpe yawu vwandaka nata dituti ya nene na mulaka ya tiya. Dituti yango vwandaka lezima na balweka nyonso mpe na kati-kati, yawu vwandaka lezima mutindu kisengo na kati-kati ya tiya. 5 Na kati-kati ya dituti yango, ya vwandaka na kima mutindu bima yiya ya moyo. Yawu vwandaka na kifwani ya muntu. 6 Mosi na mosi na bawu vwandaka na bizizi yiya mpe mapapu yiya. 7 Makulu ya bawu vwandaka ya kusungama, balutambi ya bawu vwandaka mutindu bikodya ya mwana ya ngombe. Yawu vwandaka lezima mutindu kisengo ya mbwaki yina ba me bongisa mbote-mbote. 8 Na yisi ya mapapu ya bawu, na balweka nyonso yiya, maboko ya bawu vwandaka mutindu maboko ya bantu. Bawu nyonso yiya vwandaka na bizizi ya bawu mpe mapapu ya bawu. 9 Bansongi ya mapapu ya bawu vwandaka ya kubotana. Bawu vwandaka baluka ve ntangu bawu vwandaka tambula. Konso kima ya moyo vwandaka tambula na kwendaka na mantwala kondwa kubaluka. 10 Bizizi ya bawu vwandaka mutindu kizizi ya muntu. Mosi na mosi na bawu vwandaka mpe na kizizi ya nkosi na lweka ya yandi ya lubakala mpe kizizi ya ngombe ya mbakala na lweka ya lumoso. Mosi na mosi na bawu vwandaka mpe na kizizi ya mbemba. 11 Na yina me tadila mapapu ya bawu, zole vwandaka ya kuyalumuka mpe ya kubotana na zulu, zole vwandaka fuka banzutu ya bawu. 12 Mosi na mosi na bawu vwandaka tambula na kwendaka na mantwala kondwa kubaluka. Bawu vwandaka kwenda kisika yina mpeve vwandaka nata bawu. Bawu vwandaka baluka ve ntangu bawu vwandaka tambula. 13 Kifwani ya bima yango ya moyo vwandaka mutindu makala ya tiya. Yawu vwandaka talana mutindu milaka ya tiya. Milaka yango ya tiya vwandaka zungana na kati-kati ya bima ya moyo. Tiya yango vwandaka lezima mpe yawu vwandaka basisa balusyemo. 14 Bima yango ya moyo vwandaka kwenda vutuka na mbangu nyonso mutindu lusyemo. 15 Mu vwandaka tala bima yango ya moyo: pene-pene ya konso kima ya moyo, na mantwala ya bizizi yiya, ya vwandaka na dikaalu yina vwandaka na ntoto. 16 Makaalu yango vwandaka lezima mutindu ke lezimaka ditadi ya ntalu yina ba ke bokilaka kizolite. Makaalu nyonso yina vwandaka mutindu mosi. Ya vwandaka talana mutindu ti konso dikaalu vwandaka na dikaalu ya nkaka na kati-kati ya yawu. 17 Makaalu yango vwandaka kwenda na balweka nyonso yiya, kasi yawu vwandaka baluka ve ntangu yawu vwandaka kwenda. 18 Lukongolo ya konso dikaalu vwandaka ya kuzangama mingi mpe ya nsisi. Lukongolo ya makaalu nyonso yiya vwandaka ya kufuluka na meso. 19 Ntangu bima ya moyo vwandaka tambula, makaalu mpe vwandaka tambula pene-pene na bawu. Ntangu bima ya moyo vwandaka yuluka, makaalu mpe vwandaka yuluka na bawu. 20 Bawu vwandaka kwenda kisika yina mpeve vwandaka nata bawu. Makaalu mpe vwandaka kwenda ntangu mosi na bawu. Ya tsyelika mpeve ya bima ya moyo vwandaka na kati ya makaalu yina. 21 Ntangu bima ya moyo vwandaka tambula, makaalu mpe vwandaka tambula. Ntangu bima ya moyo vwandaka telama, makaalu mpe vwandaka telama. Ntangu bima ya moyo vwandaka yuluka, makaalu mpe vwandaka yuluka, samu ti mpeve ya bima ya moyo vwandaka na kati ya makaalu. 22 Na zulu ya bayintu ya bima ya moyo, ya vwandaka na kima mutindu muludi. Yawu vwandaka lezima mutindu ditadi ya ntalu. Yawu vwandaka ya kuyalumuka na zulu ya bayintu ya bawu. 23 Na yisi ya kima yango yina vwandaka mutindu muludi, mapapu ya bawu vwandaka ya kuyalumuka, konso dipapu vwandaka ya kubotana na dipapu ya mpangi. Bawu vwandaka na mapapu zole ya nkaka yina vwandaka fuka banzutu ya bawu. 24 Mu vwandaka kuwa makelele ya mapapu ya bawu, ntangu bawu vwandaka kwenda. Makelele yango vwandaka mutindu makelele ya bimpo ya maza ya mubu, mutindu ndinga ya Nzambi-Mpungu. Yawu vwandaka mutindu ndinga ya bantu ya mingi-mingi, mutindu ndinga ya nkonga ya binwani. Ntangu bima ya moyo vwandaka telama, bima yango vwandaka kulula mapapu ya bawu. 25 Makelele vwandaka wakana na zulu ya kima yina vwandaka mutindu muludi yina vwandaka na zulu ya bayintu ya bawu. Ntangu bima ya moyo yina vwandaka telama, bima yango vwandaka kulula mapapu ya bawu. 26 Na zulu ya kima yina vwandaka mutindu muludi yina vwandaka na zulu ya bayintu ya bawu, ya vwandaka na kima mutindu ditadi ya ntalu yina ba ke bokilaka safile. Yawu vwandaka na kima mutindu kiti ya kintinu. Na zulu ya kima yina vwandaka mutindu kiti ya kintinu, ya vwandaka na kima yina vwandaka talana mutindu muntu. 27 Mu talaka ti muntu yango vwandaka lezima mutindu tiya, mpe kulezima yango vwandaka ya kuzunga yandi. Na zulu mpe na yisi ya yina vwandaka mutindu luketo ya yandi, mu talaka mutindu tiya yina vwandaka lezima na balweka ya yandi nyonso. 28 Kulezima yina vwandaka zunga yandi vwandaka talana mutindu ke vwandaka mukyama na kati ya matuti, na kilumbu ya mvula. Ni mutindu yina vwandaka talana kifwani ya nkembo ya Yave. Ntangu mu talaka yawu, mu kubwaka kizizi na ntoto. Mu kuwaka ndinga vwandaka tuba na munu.

- Ezekyele
- <
- 1
- >

© 2025 WBT